Ǹtondôbə nyé ai Mósɛs nâ: “Kódógō á sí ai ǹdib kídí ó kə kwí á mís mə́ Farawóŋ, kadá nyē nâ ná ńgɔ Ǹtondôbə, Zambá Hébrēa, a kɔ́bɔ dzǒge ayɔŋ dáma á kə nə́ bə́ kə ma syé. 14Amú éyɔŋ dzílī mazu lóm ámalá ábə wa, á bītúgā bíe ai âyɔŋ dóe, nə́ ó yəm nâ mod ǎ vəgǎn kig ai ma á sí. 15Ngə́ mə̄ dzōgē wɔ́ wáma aná ó bímí wā, ngə́ mə́ ngálóm wa ḿbə̂ mbada mənye ású dóe ai ású áyɔŋ dóe, ngə́ ó sə̄ kīg fə á sí. 16Ńdɔ̄ hḿ é dzam mə mə ngádzóge wa ai dɔ́ enyiŋ á nə̄ nâ, mə́ lə́de wa fím ngul dzam, bə́ kə̄ bábə̄gələ dzwé dámā á sí ésə. 17O ngə́lə́ ó bɔɔg ǹgúngúán, təge dzogě bod báma nə bə́ kə. 18Okídí, ókala ábǒg vī, mayi nɔ́ɔ̄ ńkulu mətâga, ákyāí lá bə́ yǎ kig kwí á sí Egîptɛn a tádigi anə é ngābondeban a zaag kwí ánā. 19Ńdɔ̄ hḿ étɔ̄á dzī, lómó nə̄ bə́ kə ai biyə́m bíē ai édzóm ésə̄ yáwóge ai wa á mə̄fúb é vóm ó nə́ ḿbəmbə asoé. É mod ósə, é tsíd ésə yǎyi tɔbɔ á ńsəŋ, təge kə́ sɔbɔ á ndá, bísə̄ byâyi wú ńkulu mətâg.” 20Nâ, á bītúgā bí Farawóŋ, é mod a ngámbáda ebúg Ńtondôbə, ńnye a ngányíli bitúga ai biyə́m bíé á mə̄ndá, 21ényɔ́ á ngābyandi ebúg Ńtondôbə ńnye a ngádzoge bitúga ai biyə́m bíé á mə̄fúb. 22Ǹtondôbə nyé ai Mósɛs nâ: “Sámá wɔ́ á yób mvəŋ mətâg é nɔŋ á sí Egîptɛn ésə é ku á nyɔ̂l bod ai tsíd, á kíé elɔ́g ésə yǎ mə̄fúb yā ńnam Égîptɛn ósə”.